徽宗皇帝讀閣支降御筆贊
作者：岳珂
朝代：宋

paragraphs: 昭回之秘天所示，風行雷厲動一世。
獨持八柄昭馭貴，馭貴馭富抑其細。
百年史牒記金匱，木脚東廊果何地。
誰從六閣得幅紙，朱書旁行儼如此。
貴璫日月書紙尾，宛如宣和見宣底。
參稽天筆良不類，恭覽比方三歎喟。
王蔡諸臣真可罪，區區球補蟣蝨耳。
汴都徬徨塵未洗，此帖間行來萬里。
大書尊堯詆王氏，責以格君法當爾。
奸諛直筆誅既死，願以所書裨太史。